
Утреня (приходская)
«Бог Господь»
Тропа́рь Антипа́схи, глас 7
Глас 7: Запеча́тану гро́бу,/ живо́т от гро́ба возсия́л еси́, Христе́ Бо́же,/ и две́рем заключе́нным,/ ученико́м предста́л еси́,/ всех воскресе́ние;/ дух пра́вый те́ми обновля́я нам,// по вели́цей Твое́й ми́лости. (Дважды)
Сла́ва Отцу́, и Сы́ну, и Свято́му Ду́ху, и ны́не, и при́сно, и во ве́ки веко́в. Ами́нь.
Запеча́тану гро́бу,/ живо́т от гро́ба возсия́л еси́, Христе́ Бо́же,/ и две́рем заключе́нным,/ ученико́м предста́л еси́,/ всех воскресе́ние;/ дух пра́вый те́ми обновля́я нам,// по вели́цей Твое́й ми́лости.
Воскресная песнь после Евангелия
Воскресе́ние Христо́во ви́девше,/ поклони́мся Свято́му Го́споду Иису́су,/ еди́ному безгре́шному./ Кресту́ Твоему́ покланя́емся, Христе́,/ и свято́е Воскресе́ние Твое́ пое́м и сла́вим:/ Ты бо еси́ Бог наш,/ ра́зве Тебе́ ино́го не зна́ем,/ и́мя Твое́ имену́ем./ Прииди́те вси ве́рнии,/ поклони́мся Свято́му Христо́ву Воскресе́нию:/ се бо прии́де кресто́м ра́дость всему́ ми́ру./ Всегда́ благословя́ще Го́спода,/ пое́м Воскресе́ние Его́:/ распя́тие бо претерпе́в,// сме́ртию смерть разруши́.
Канон
Песнь 1
Кано́н Антипа́схи (в Неде́лю Фомину́). Глас 1.
Ирмос, глас 1: Пои́м вси́ лю́дие, от го́ркия рабо́ты фарао́ни Изра́иля изме́ншему,/ и во глубине́ морсте́й нога́ми немо́крыми наста́вльшему,// пе́снь побе́дную: я́ко просла́вися.
Песнь 3
Кано́н Антипа́схи (в Неде́лю Фомину́). Глас 1.
Ирмос, глас 1: Утверди́ мене́ Христе́, на недви́жимом ка́мени за́поведей Твои́х,/ и просвети́ мя све́том лица́ твоего́:// не́сть бо свя́т па́че Тебе́ Человеколю́бче.
Катавасия
Ирмос, глас 8: Несть свят, я́ко Госпо́дь,/ и несть пра́веден, я́ко Бог наш,/ Его́же пое́т вся тварь:// несть пра́веден, па́че Тебе́, Го́споди.
Песнь 4
Кано́н Антипа́схи (в Неде́лю Фомину́). Глас 1.
 Ирмос, глас 1: Ве́лия та́йна Твоего́ Христе́, смотре́ния: сию́ бо свы́ше прови́дя, богозри́тельно Авваку́м, изше́л еси́, вопия́ше Тебе́, во спасе́ние люде́й Твои́х Человеколю́бче.
Песнь 5
Кано́н Антипа́схи (в Неде́лю Фомину́). Глас 1.
Ирмос, глас 1: От но́щи у́тренююще пое́м Тя́ Христе́,/ Отцу́ собезнача́льна, и Спа́са ду́ш на́ших:// ми́р ми́рови пода́ждь Человеколю́бче.
Песнь 6
Кано́н Антипа́схи (в Неде́лю Фомину́). Глас 1.
Ирмос, глас 1: Проро́ка спа́сл еси́ от ки́та Человеколю́бче,/ и мене́ из глубины́ прегреше́ний// возведи́, молю́ся.
Катавасия
Ирмос, глас 8: Ри́зу мне пода́ждь све́тлу,/ одея́йся све́том, я́ко ри́зою,// Многоми́лостиве Христе́ Бо́же наш.
Песнь 7
Кано́н Антипа́схи (в Неде́лю Фомину́). Глас 1.
Ирмос, глас 1: О́бразу служи́ти мусики́йскому согла́сию созыва́ющу лю́ди,/ от пе́сней Сио́нских пою́ще оте́чески о́троцы Дави́довы,/ мучи́телево разори́ша злочести́вое веле́ние,/ и пла́мень в ро́су преложи́ша, пе́снь воспева́юще:// превозноси́мый отце́в и на́ш Бо́же, благослове́н еси́.
Песнь 8
Кано́н Антипа́схи (в Неде́лю Фомину́). Глас 1.
Ирмос, глас 1: В пла́мени о́гненне горя́щия пе́щи сохра́ншаго де́ти,/ и во зра́це а́нгела снизше́дшаго к ни́м,// по́йте Го́спода, и превозноси́те Его́ во ве́ки.
Катавасия
Ирмос, глас 8: Богоглаго́ливии о́троцы в пещи́,/ со огне́м пла́мень попира́юще, поя́ху:// благослови́те, дела́ Госпо́дня, Го́спода.
Песнь 9
Кано́н Антипа́схи (в Неде́лю Фомину́). Глас 1.
Ирмос, глас 1: Тебе́ све́тлую свещу́, и Ма́терь Бо́жию,/ пречу́дную сла́ву, и вы́шшую все́х тва́рей,// пе́сньми велича́ем.
Катавасия
Ирмос, глас 8: Проявле́нное на горе́ законополо́жнику во огни́ и купине́/ рождество́ Присноде́вы/ в на́ше ве́рных спасе́ние// пе́сньми немо́лчными велича́ем.
Хвалитны
Псалом 148
[bookmark: _Hlk216955576]Чтец: Хвали́те Го́спода с Небе́с. Тебе́ подоба́ет песнь Бо́гу. Хвали́те Го́спода с Небе́с, хвали́те Его́ в вы́шних. Тебе́ подоба́ет песнь Бо́гу. Хвали́те Его́, вси Ангели Его́, хвали́те Его́, вся Си́лы Его́. Тебе́ подоба́ет песнь Бо́гу.Хвали́те Его́, со́лнце и луна́, хвали́те Его́, вся зве́зды и свет. Хвали́те Его́, небеса́ небе́с, и во́да, я́же превы́ше небе́с, да восхва́лят и́мя Госпо́дне. Яко Той рече́, и бы́ша, Той повеле́, и созда́шася. Поста́ви я в век и в век ве́ка, повеле́ние положи́, и не ми́мо и́дет. Хвали́те Го́спода от земли́, зми́еве и вся бе́здны, огнь, град, снег, го́лоть, дух бу́рен, творя́щая сло́во Его́, го́ры и вси хо́лми, древа́ плодоно́сна и вси ке́дри, зве́рие и вси ско́ти, га́ди и пти́цы перна́ты, ца́рие зе́мстии и вси лю́дие, кня́зи и вси судии́ зе́мстии, юноши и де́вы, ста́рцы с ю́нотами да восхва́лят и́мя Госпо́дне, я́ко вознесе́ся и́мя Того́ Еди́наго. Испове́дание Его́ на земли́ и на Небеси́, и вознесе́т рог люде́й Свои́х. Песнь всем преподо́бным Его́, сыново́м Изра́илевым, лю́дем, приближа́ющимся Ему́.
Псалом 149
Воспо́йте Го́сподеви песнь но́ву, хвале́ние Его́ в це́ркви преподо́бных. Да возвесели́тся Изра́иль о сотво́ршем его́, и сы́нове Сио́ни возра́дуются о Царе́ свое́м. Да восхва́лят и́мя Его́ в ли́це, в тимпа́не и псалти́ри да пою́т Ему́. Яко благоволи́т Госпо́дь в лю́дех Свои́х и вознесе́т кро́ткия во спасе́ние. Восхва́лятся преподо́бнии во сла́ве и возра́дуются на ло́жах свои́х. Возноше́ния Бо́жия в горта́ни их, и мечи́ обою́ду остры́ в рука́х их: сотвори́ти отмще́ние во язы́цех, обличе́ния в лю́дех, связа́ти цари́ их пу́ты, и сла́вныя их ручны́ми око́вы желе́зными.
На 6: Сотвори́ти в них суд напи́сан, сла́ва сия́ бу́дет всем преподо́бным Его.
Хвали́те Бо́га во святы́х Его́, хвали́те Его́ во утверже́нии си́лы Его́.
Понедельник 2-й седмицы по Пасхе на 4 
Канонарх: На 4: Хвали́те Его́ на силах Его.
Лик: хвали́те Его́ по мно́жеству вели́чествия Его́.
Глас 1: Пое́м Твою́ Христе́ спаси́тельную стра́сть,// и сла́вим Твое́ Воскресе́ние.
Канонарх: Хвали́те Его́ во гла́се тру́бнем.
Лик: хвали́те Его́ во псалти́ри и гу́слех.
Глас 1: Пое́м Твою́ Христе́ спаси́тельную стра́сть,// и сла́вим Твое́ Воскресе́ние.
Канонарх: Хвали́те Его́ в тимпа́не и ли́це.
Лик: хвали́те Его́ во стру́нах и орга́не.
Глас 1: Ины́й тебе́ ми́р душе́ ожида́ет,/ и Судия́ хо́щет твоя́ обличи́ти та́йная и лю́тая./ Не пребу́ди у́бо в зде́шних, но предвари́ вопию́щи Судии́:// Бо́же, очи́сти мя́, и спаси́ мя.
Канонарх: Хвали́те Его́ в кимва́лех доброгла́сных, хвали́те Его́ в кимва́лех восклица́ния.
Лик: Вся́кое дыха́ние да хва́лит Го́спода.
Глас 1: Страстоте́рпцы Христо́вы,/ прииди́те лю́дие, вси́ почти́м пе́сньми и пе́нии духо́вными,/ свети́ла ми́ра, и пропове́дники ве́ры,/ исто́чник приснотеку́щий, из него́же истека́ют ве́рным исцеле́ния./ Те́х моли́твами, Христе́ Бо́же на́ш,/ ми́р да́руй ми́рови,// и душа́м на́шым ве́лию ми́лость.
Слава и ныне, глас 1. Сла́ва Отцу́, и Сы́ну, и Свято́му Ду́ху.
Лик: И ны́не, и при́сно, и во ве́ки веко́в. Ами́нь.
Глас 1: Фома́ глаго́лемый Близне́ц не бе́ с ни́ми,/ егда́ вше́л еси́ Христе́ заключе́нным, две́рем,/ те́мже и не ве́роваше рече́нным ему́,/ от неве́рия в ве́ру известву́я:/ не несподо́бил же еси́ бла́же, показа́ти ему́ пречи́стое ребро́ Твое́,/ и руку́ и ногу́ я́звы./ Он же осяза́в и ви́дев,/ испове́да Тя́ бы́ти Бо́га не на́га,/ и Челове́ка не про́ста, и вопия́ше:// Госпо́дь мо́й и Бо́г мо́й, сла́ва Тебе́!
Стихиры на стиховне
Понедельник 2-й седмицы по Пасхе на 3   
Канонарх: Глас 2,  Устна́ми чи́стыми по́йте.
Устна́ми чи́стыми по́йте,/ со а́нгелы челове́цы,/ Воскре́сшаго тридне́вно из гро́ба,// и ми́р совоздви́гшаго.
Стих: Похвали́ Иерусали́ме Го́спода,/ 
хвали́ Бо́га твоего́ Сио́не.
Яви́лся еси́ свяще́нным Твои́м Спа́се апо́столом,/ две́рем заключе́нным,// те́ми обновля́я на́м Боже́ственный Ду́х Тво́й.
Стих: Я́ко укрепи́ вереи́ вра́т твои́х,/ 
Я́ко укрепи́ вереи́ вра́т твои́х,
Ны́не Тя́ Всецарю́, ви́девше не очи́ма,/ но серде́чною любо́вию Бо́га ве́ровавше,// в пе́ниих велича́ем.
Слава и ныне, глас 1. Сла́ва Отцу́, и Сы́ну, и Свято́му Ду́ху.
и ны́не, и при́сно, и во ве́ки веко́в. Ами́нь.
Ученико́м сомня́щымся, во осмы́й де́нь предста́ Спа́с,/ иде́же бя́ху со́брани, и ми́р да́в, Фоме́ возопи́:/ прииди́ апо́столе, осяжи́ дла́ни,/ в ни́хже гво́здия вонзо́ша./ О до́брое неве́рие Фомино́,/ ве́рных сердца́ в позна́ние приведе́,/ и со стра́хом возопи́:// Госпо́дь мо́й и Бо́г мо́й, сла́ва Тебе́!
Тропари в конец Утрени
Тропа́рь Антипа́схи, глас 7
Запеча́тану гро́бу,/ живо́т от гро́ба возсия́л еси́, Христе́ Бо́же,/ и две́рем заключе́нным,/ ученико́м предста́л еси́,/ всех воскресе́ние;/ дух пра́вый те́ми обновля́я нам,// по вели́цей Твое́й ми́лости.
1-й час
Тропа́рь Антипа́схи, глас 7
Запеча́тану гро́бу,/ живо́т от гро́ба возсия́л еси́, Христе́ Бо́же,/ и две́рем заключе́нным,/ ученико́м предста́л еси́,/ всех воскресе́ние;/ дух пра́вый те́ми обновля́я нам,// по вели́цей Твое́й ми́лости.
Конда́к Антипа́схи, глас 8
Любопы́тною десни́цею/ жизнопода́тельная Твоя́ ре́бра Фома́ испыта́, Христе́ Бо́же;/ созаключе́нным бо две́рем я́ко вшел еси́,/ с про́чими апо́столы вопия́ше Тебе́:// Госпо́дь еси́ и Бог мой.
Лик: Глас 8: А́ще и во гроб снизше́л еси́ Безсме́ртне,/ но а́дову разруши́л еси́ си́лу, и воскре́сл еси́ я́ко победи́тель Христе́ Бо́же,/ жена́м мироно́сицам веща́вый, ра́дуйтеся:/ и Твои́м апо́столом мир да́руяй,// па́дшим подая́й воскресе́ние.

